FI Euroopan unionin virallinen lehti CE 78/816

(2004/C 78 E/0866)

KIRJALLINEN KYSYMYS E-3465/03

esittäjä(t): Caroline Jackson (PPE-DE) komissiolle

(21. marraskuuta 2003)

Aihe: Diklofluanidi

Onko komission mielestä olemassa riittäviä tieteellisiä todisteita diklofluanidin kieltämiseksi? Jos on, onko komissiolla suunnitelmia diklofluanidin käytön kieltämiseksi puunsuoja-aineena kaupunkiympäristössä muilta kuin ammattilaisilta?

Margot Wallströmin komission puolesta antama vastaus

(8. tammikuuta 2004)

Parlamentin ja neuvoston 16 päivänä helmikuuta 1998 antamassa direktiivissä 98/8/EY säädetään biosidituotteiden, kuten puunsuoja-aineiden, markkinoille saattamisesta (1). Direktiivissä säädetään muun muassa kaikkia biosidituotteissa ennen 14. toukokuuta 2000 käytettyjä tehoaineita (nk. vanhoja tehoaineita) koskevasta kymmenvuotisesta tarkastusohjelmasta, jolla varmistetaan, ettei niillä ole ympäristöön tai ihmisten ja eläinten terveyteen vaikutuksia, joita ei voida hyväksyä.

Komission asetuksen (EY) N:o 1896/2000 (2) säädetään, että kaikki tehoaineet on tunnistettava 28. maaliskuuta 2002 mennessä, ja taloudellisten toimijoiden, jotka haluavat jatkaa tehoaineidensa markkinoille saattamista, on ilmoitettava niistä samaan päivämäärään mennessä (3). Ilmoitettujen aineiden osalta arvioidaan, voidaanko ne sisällyttää direktiivin liitteeseen I tai IA, mikä edellyttää, että niiden vaikutus ihmisten ja eläinten terveyteen voidaan hyväksyä. Ne tehoaineet, jotka on ainoastaan tunnistettu, on vedettävä pois markkinoilta 1. syyskuuta 2006 mennessä.

Tehoaine diklofluanidin osalta on ilmoitettu, että sitä käytetään valmisteryhmissä 7 (pintasäilytysaineet), 8 (puunsuoja-aineet), 10 (rakennustuotteiden säilytysaineet) ja 21 (kiinnittymisenestoaineet). Ensimmäiseksi on tarkoitus arvioida täydelliset asiakirjat puunsuoja-aineissa (ja jyrsijämyrkyissä) käytettävistä tehoaineista, ja ne on toimitettava 28. maaliskuuta 2004 mennessä. Yhdistynyt kuningaskunta on nimetty esitteleväksi jäsenvaltioksi.

Diklofluanidi voidaan saattaa markkinoille jäsenvaltioiden tämänhetkisen käytännön mukaisesti, kunnes asiakirjojen arviointi on saatettu päätökseen ja on tehty päätös siitä, sisällytetäänkö aine direktiivin liitteeseen I tai IA vai ei (mikä on mahdollista). Jos arvioinnissa todetaan riskejä, joita ei voida hyväksyä, ainetta ei sisällytetä direktiiviin liitteeseen eikä sitä enää voida käyttää puunsuoja-aineissa. Jos riskit todetaan sellaisiksi, että ne voidaan hyväksyä, diklofluanidi, samoin kuin kaikki sen käyttöä koskevat tarpeelliseksi katsotut ehdot tai rajoitukset, sisällytetään asianmukaiseen liitteeseen. Asianosaiset voivat tämän jälkeen hakea lupaa tätä tehoainetta sisältäville puunsuoja-aineille tai rekisteröidä sellaisia.

(1) EYVL L 123, 24.4.1998.

(2) Komission asetus (EY) N:o 1896/2000, annettu 7 päivänä syyskuuta 2000, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta (ETA:n kannalta merkityksellinen teksti) (EYVL L 228, 8.9.2000).

(3) Määräaikaa, joka päättyi 28. maaliskuuta 2002, jatkettiin komission asetuksella (EY) N:o 1687/2002 31. tammikuuta 2003 saakka sellaisten aineiden ilmoittamisen osalta, jotka oli ainoastaan tunnistettu tai joita koskeva ilmoitus koski ainoastaan tiettyjä valmisteryhmiä.